Lp minister pr Liisa-Ly Pakosta

Justiitsministeerium

Suur-Ameerika 1

10122 TALLINN                                                                   Teie: 14.11.2024 nr 8-3/5169-11

*(saadetud e-posti teel)* Meie: 29.11.2024 nr 6-1/63-1

**Notarite Koja arvamus kohtumenetluse tõhustamise ettepanekute kohta**

 Lugupeetud minister

Täname teid võimaluse eest avaldada arvamust kohtumenetluse tõhustamise ettepanekute kohta. Esitame arvamuse ettepanekute punktis 1 tehtud notari tasu seaduse muutmise ettepaneku kohta.

Eelnimetatud punktis tehakse ettepanek muuta notari tasu seaduse § 402 lõiget 2 selliselt, et notari tasust vabastamiseks esitatud taotluse menetlemine läheks kohtute asemel Notarite Koja pädevusse.

Notarite Koda toetab algatusi, mis aitavad tõhustada kohtumenetlust ja parandada õigusemõistmise kättesaadavust. Esitatud ettepaneku osas juhime siiski tähelepanu kahele põhilisele probleemile:

1) ajastus. Praegu on menetluses notari tasu seaduse muudatused, mille raames käsitletakse tasudega seotud küsimusi terviklikult. Eelnõu on mõeldud toetama notariteenuse jätkusuutlikkust laiemalt, sh Notarite Koja organisatsiooni toimimist. Usume, et mõistate, et enne nende muudatuste vastuvõtmist on meil väga keeruline kaasa mõelda uute funktsioonide täitmise osas;

2) uue regulatsiooni ebapiisavus. Notari tasust vabastamise taotluste menetlemise viimine kohtutest Notarite Koja pädevusse vajab põhjalikumat läbimõtlemist ja uus menetlus detailset reguleerimist nii menetlusosaliste kui menetluse läbiviimise vaates. Kohtute funktsiooni üleandmine avalik-õiguslikule juriidilisele isikule eeldab analüüsi, kuidas tagada Notarite Kojale samaväärsed võimalused ja õigused andmete kogumiseks ning taotluste menetlemiseks. Notari tasust vabastamise taotluste menetlemise korral peaks Notarite Koja töötajatel olema õigus kontrollida esitatud taotluses ja majandusliku seisundi teatises toodud andmete õigsust ning kaalutletud otsuse tegemiseks hinnata taotleja majanduslikku olukorda. See eeldab omakorda õigust saada andmeid taotleja pangakontodel olevate rahaliste vahendite ning krediidiasutuste ees võetud kohustuste kohta, juurdepääsuõigust rahvastikuregistrile (taotleja isikuandmete, perekonnaseisu ja ülalpeetavate kohta info saamiseks) ja mitmetele muudele registritele, milles sisalduvad andmed taotleja vara kohta, töövõimet puudutavate andmete kontrollimise võimalusi jne. Reguleerimist vajab menetluse andmete säilitamine.

Teeme ettepaneku disainida kogu menetlus Justiitsministeeriumi, kohtute ja Notarite Koja koostöös ja vaadelda menetlust nii menetlusosalise kui Notarite Koja kui menetleja vaates. Samm-sammult tasuvabastust taotleva inimese teekonnale ja menetleja tegevusele lähenemine aitaks täpselt hinnata, millised regulatsioonid on vajalikud ja milline oleks mõju osalistele.

Lugupidamisega

Kaidi Lippus

Notarite Koja tegevdirektor

*(allkirjastatud digitaalselt)*

Kaitti Persidski

617 7903